**ՀԻՄՆԱՎՈՐՈՒՄ**

**««ԶԻՆՎՈՐԱԿԱՆ ԾԱՌԱՅՈՒԹՅԱՆ ԵՎ ԶԻՆԾԱՌԱՅՈՂԻ ԿԱՐԳԱՎԻՃԱԿԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ**

1. **Իրավական ակտի ընդունման անհրաժեշտությունը.**

««Զինվորական ծառայության և զինծառայողի կարգավիճակի մասին» օրենքում փոփոխություններ և լրացումներ կատարելու մասին» օրենքի նախագծի ընդունումը բխում է Հայաստանի Հանրապետությունում կամ օտարերկրյա պետություններում հանրակրթական, ինչպես նաև հիմնական կրթության հիմքի վրա առանց ընդհատման նախնական (արհեստագործական) կամ միջին մասնագիտական կրթական ծրագրերով սովորողներին տարկետում տալու հիմքերը կարգավորելու անհրաժեշտությունից:

1. **Ընթացիկ իրավիճակը և խնդիրները.**

 «Զինվորական ծառայության և զինծառայողի կարգավիճակի մասին» օրենքի (այսուհետ՝ նաև Օրենք) 22‑րդ հոդվածի 5-րդ և 5.1-ին մասերի՝ «Սույն հոդվածի 3-րդ մասի 2‑րդ կետի համաձայն տրված տարկետման ժամկետի ավարտի օրվա դրությամբ» կարգավորումը նպատակ է հետապնդում նշված հիմքով տարկետում տալ այն անձանց, որոնք հանդիսանում են Հայաստանի Հանրապետությունում կամ օտարերկրյա պետություններում հանրակրթական, ինչպես նաև հիմնական կրթության հիմքի վրա առանց ընդհատման նախնական (արհեստագործական) կամ միջին մասնագիտական կրթական ծրագրերով սովորողներ: Սակայն այն քաղաքացիները, ովքեր այդ պահին իրավունք են ունեցել տարկետում ստանալու վերը նշված հիմքերով՝ ունեցել են նաև առողջական կամ ընտանեկան վիճակի պատճառով տարկետում ստանալու հիմք և պաշտպանության նախարարության կողմից նրանց տարկետումը ձևակերպվել է Օրենքի 23-րդ հոդվածի 1-ին մասի 1-ին կամ 22-րդ հոդվածի 1-ին մասի 2-րդ կետերով: Ստացվել է այնպես, որ քաղաքացիները ունենալով նաև Օրենքի 22-րդ հոդվածի 3-րդ մասի 2-րդ կետի հիմքով տարկետում ստանալու կարգավիճակ, փաստացի տարկետում են ստացել այլ հիմքերով: Հետևաբար՝ նշված քաղաքացիները զրկվում են Օրենքի 22-րդ հոդվածի 5-րդ և 5.1-ին մասերի հիմքերով տարկետում ստանալու իրավունքից: Նման դիրքորոշումը բխում է քաղաքացիների կրթության իրավունքի իրացման իրավունքից, որը չպետք է խոչընդոտվի օրենսդրության և համապատասխան վարչարարության ոչ միանշանակ կիրառման պատճառով:

1. **Ակնկալվող արդյունքը.**

Նախագծի ընդունմամբ կապահովվի Հայաստանի Հանրապետությունում կամ օտարերկրյա պետություններում հանրակրթական, ինչպես նաև հիմնական կրթության հիմքի վրա առանց ընդհատման նախնական (արհեստագործական) կամ միջին մասնագիտական կրթական ծրագրերով սովորողների առողջական կամ ընտանեկան վիճակի պատճառով տարկետում ստացած քաղաքացիներին ստանալ տարկետում Օրենքի 22‑րդ հոդվածի 5-րդ և 5.1-ին մասերի հիմքերով:

 ««Զինվորական ծառայության և զինծառայողի կարգավիճակի մասին» օրենքում փոփոխություններ և լրացումներ կատարելու մասին» օրենքի նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում։

1. **Նախագծի մշակման գործընթացում ներգրավված ինստիտուտները և անձինք.**

 ««Զինվորական ծառայության և զինծառայողի կարգավիճակի մասին» օրենքում փոփոխություններ և լրացումներ կատարելու մասին» օրենքի նախագիծը մշակել է կրթության, գիտության, մշակույթի և սպորտի նախարարությունը:

1. **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

««Զինվորական ծառայության և զինծառայողի կարգավիճակի մասին» օրենքում փոփոխություններ և լրացումներ կատարելու մասին» օրենքի նախագծի ընդունումը չի բխում ռազմավարական փաստաթղթերից: